הוועדה לקידום מעמד האישה ולשוויון מגדרי, כנסת 23, פרוטוקול מספר 12, 2020-07-21 11:30

עודד פורר: בוקר טוב לכולם.

עודד פורר: אני שמח לפתוח את ישיבת הוועדה לקידום מעמד האישה ושוויון מגדרי.

עודד פורר: הנושא על סדר היום הוא משבר העבודה הסוציאלית וקריסת השירותים החברתיים.

עודד פורר: מדובר בדיון המשך, על מנת להתעדכן איפה עומד העניין.

עודד פורר: כפי שאמרתי לכם גם במשרד האוצר, גם העובדות הסוציאליות, אין לנו כוונה להרפות מהנושא הזה.

עודד פורר: אני מזכיר ש-86% מהעוסקות במקצוע הן נשים, והמשבר הזה בעבודה הסוציאלית דווקא בתקופה הזאת הוא הרבה יותר דרמטי מתקופות אחרות.

עודד פורר: אם תמיד יש עומס בתחום, אנחנו נמצאים עכשיו בעומס עוד יותר גדול.

עודד פורר: לצערי רק הבוקר קראנו בעיתון על ילד בן 10 שאי אפשר לגבות ממנו עדויות ולחקור את הנושא של ניסיון אונס שבוצע באחד ממועדוני הקאנטרי בגלל השביתה ובגלל שאין עובדות סוציאליות, זה משפיע על יכולת של נשים להתלונן על אלימות במשפחה או לצאת למרכזים - - - בפגישה הקודמת שקיימנו בוועדה, לאחריה משרד האוצר והעובדות הסוציאליות היו אמורים להיפגש ולהתקדם.

עודד פורר: לצערי מהכותרות שאנחנו רואים בתקשורת נראה שבאוצר לא מבינים את האירוע, גם עד לרגע זה הוועדה לא קיבלה מספר.

עודד פורר: אני לא יודע להגיד מה הפער בין איגוד העובדות הסוציאליות לבין משרד האוצר, מבחינת העלויות של האירוע הזה, מה ההצעה שמונחת על השולחן ועל איזה סכומים בכלל מדברים, ענין לכשעצמו שהוא בעייתי מול הוועדה.

עודד פורר: נמצאת איתנו גב' ענבל חרמוני יו"ר איגוד העובדים והעובדות הסוציאליות.

עודד פורר: ענבל, תוכלי לספר לנו איפה הדברים עומדים כרגע?

ענבל חרמוני: שלום.

ענבל חרמוני: הרגע סיימנו הפגנה ולכן אני בשטח.

ענבל חרמוני: לא סיימנו בעצם, אנחנו חוסמים פה כביש בתל אביב.

ענבל חרמוני: כרגע המצב עומד שיש נתק עם האוצר מיום ראשון, זה לא הגיוני שאנחנו היום ביום ה-16 של השביתה, שבשביתה הזאת כמובן סובלים המון אנשים.

ענבל חרמוני: אני לא מבינה איפה משרד האוצר, אם זה היה סקטור אחר היו נותנים לנו להתייבש באמצע שביתה שלושה ימים, לא נראה לי.

ענבל חרמוני: דבר שני, כרגע מה שיש על השולחן, זה בדיוק כבוד יו"ר הוועדה, מה שהיה מונח בפעם האחרונה ששוחחנו, שזה אומר תוספות זעומות עד יוני.

ענבל חרמוני: ביוני 2021, מסתבר שהמשכורת כבר לא תהיה זעומה, אז לא צריך את התוספת יותר.

ענבל חרמוני: מסתבר שעובדות לא עלולות להירצח ביולי 2021, זו התפיסה.

ענבל חרמוני: אני לא יכולה להסכים כרגע למשהו שביוני 2021 עומד לפוג.

ענבל חרמוני: איזה מן דבר זה?

ענבל חרמוני: אני יודעת איפה אנחנו חיים ולכן אנחנו לא דורשים שעכשיו תהיה רפורמה, אלא אני דורשת סעיף של התחייבות ברורה, אני אפילו אמרתי להם 'בוא נלך לבוררות, אני אוותר על הכוח הארגוני שלי', שזה ויתור רציני מבחינת איגוד מקצועי.

ענבל חרמוני: 'בואו נלך לבוררות' הם לא מוכנים כי הם יודעים שאנחנו צודקים.

ענבל חרמוני: מה זו הקשחת הלב הזו?

ענבל חרמוני: על מה מדובר?

ענבל חרמוני: על סקטור שמתחנן לתוספות האלה ולרפורמה המבנית בשכר כדי שנוכל למלא את המשרות החסרות ולטפל ב-70% יותר פניות שיש מאז הקורונה.

ענבל חרמוני: אני לא מבינה.

ענבל חרמוני: כל מה שאנחנו רוצות זה שיתנו לנו לעבוד כמו שצריך, לא להתעשר.

ענבל חרמוני: כל מה שאנחנו רוצות זה לקום בבוקר, לעשות את העבודה, ולחזור הביתה בלי שמאיימים על הילדים שלנו, או שאם יש איום על הילדים שלנו כתוצאה מהדברים הרגישים שאנחנו מטפלות בהם, שיהיה מי שיגן עלינו.

ענבל חרמוני: אני לא מבינה למה צריך להשבית עובדים בשביל זה.

ענבל חרמוני: לאיזה מצב הגענו, באיזו מדינה אנחנו?

ענבל חרמוני: אני מאוכזבת, כועסת, רותחת, אבל יש פה המוני עובדים שאומרים לי 'ענבל, גם חודשים אם צריך אנחנו נשב בבית'.

ענבל חרמוני: וזה מה שיקרה, לא יהיו שירותי רווחה בישראל.

עודד פורר: תודה ענבל.

עודד פורר: משרד האוצר אגף התקציבים, מר נתנאל אשרי בבקשה.

עודד פורר: מה בפיך, איזו בשורה אתה מביא לוועדה היום?

נתנאל אשרי: בוקר טוב, כמו שענבל שיקפה את הדברים, אבן הנגף המרכזית במשא ומתן כרגע שאמנם נמצא בנתק פורמלי אבל הקשר הבלתי פורמלי נמשך כל הזמן בניסיון למצוא פתרונות ורק הבוקר דיברתי עם מזכיר האיגוד על הנושאים האלה, הוא הסיפור הזה של תוספות עד סוף 2021, שזה בסקופ שלנו לבצע ולסייע כרגע, ואני חושב שעשינו מעל ומעבר כדי להציע תכניות - - -

עודד פורר: עם מי דיברת בימים האחרונים?

נתנאל אשרי: היינו ביום חמישי במשא ומתן ארוך עם האיגוד - - -

עודד פורר: אתה מתנתק ולא שומעים אותך היטב.

נתנאל אשרי: אני אגיד שוב.

נתנאל אשרי: אנחנו נמצאים בקשר רציף, הבעיות שהציגה ענבל, המגבלות הפורמליות שלנו לאשר כרגע תכנית שהיא ארוכת טווח, אלה אבני הנגף המרכזיות במשא ומתן כרגע.

נתנאל אשרי: מעבר לזה אנחנו הצענו הצעות מפליגות ולא זעומות בכלל, לתת סיוע מיידי עד שיתבהר המצב התקציבי ונוכל לחזור ולדבר על רפורמה.

נתנאל אשרי: אין לנו יכולת כרגע להתחייב על הרפורמה.

נתנאל אשרי: ענבל יודעת את זה, השר אמרה לה את זה כמה פעמים והמגבלות שבתוכן אנחנו מתנהלים לא נובעות מהקשחת לב כמו שענבל טענה כאן אלא מגבלות פורמליות שבתוכן אנחנו עובדים.

נתנאל אשרי: בתוך סד המגבלות הפורמליות האלה הצענו לאיגוד, אני חושב, מעל ומעבר.

נתנאל אשרי: האמירה שזה תוספות זעומות מקוממת.

עודד פורר: בוא תפרט.

עודד פורר: יש לך - - -

נתנאל אשרי: נושא המוגנות לצורך העניין כבר נסגר ובהסכמת האיגוד נסגרה תוספת של 70 מיליון ₪, נסגר תקציב של 70 מיליון ₪ כדי להתחיל להניע את הסיפור הזה.

עודד פורר: 70

עודד פורר: מליון שקלים לכמה זמן?

נתנאל אשרי: עד סוף 2021.

נתנאל אשרי: ברגע שיהיה תקציב אנחנו נהיה יותר חכמים.

נתנאל אשרי: אין יכולת להמציא את הגלגל ולעבוד - - - שלא קיימים.

נתנאל אשרי: הכלי לעבוד בו על דברים מהסוג הזה הוא הכלי התקציבי.

עודד פורר: נתנאל עזוב, בלי נאומים.

עודד פורר: אנחנו בדיון מעקב בסך הכל.

עודד פורר: בדיון הקודם לא הצלחתם להביא מספרים ואני מנסה לגבש מספרים.

עודד פורר: אני אומר כרגע לנושא המוגנות הצעתם 70 מיליון שקלים.

עודד פורר: מה הצעתם לנושא השכר?

נתנאל אשרי: רק להבהיר, זו לא הצעה, זה מה שנסגר עם האיגוד.

נתנאל אשרי: ובנושא הזה כן הגענו להסכמות ואנחנו מתקדמים.

נתנאל אשרי: בנושא השכר, כיוון שהנושא עדיין פתוח ונמצא בחדרי המשא ומתן מה שאני יכול להגיד בשלב הזה הוא שהצענו הצעות שהן מאוד לא זעומות ומסתכמות באלפי שקלים לכל עובדת לפתרון המצוקה המידית באופן שגם יגדיל מעשית את ההיצע של השירותים לציבור וגם יוכל לסיים את השביתה.

עודד פורר: אתם הצעתם תוספות שכר או שהצעתם להן תוספות שעות?

נתנאל אשרי: אנחנו הצענו תוספות במבנה ייחודי שיאפשר לנו להעניק אותם באופן חד פעמי עד שיתבהר נושא השכר ונושא התקציב.

עודד פורר: איך אתם מעניקים אותם באופן חד פעמי?

עודד פורר: איך זה קורה?

עודד פורר: איך אתה עושה תוספת שכר חד פעמי?

נתנאל אשרי: בנינו יחד עם האיגוד מודל שיאפשר לנו להעביר תוספות של אלפי שקלים עד סוף השנה הזאת.

נתנאל אשרי: כרגע האיגוד עומד בסירובו בשל אותה אבן נגף שדיברתי עליה קודם שהיא התקציב הרב שנתי.

עודד פורר: נתנאל, תהיה איתי ותענה לי על השאלות, גם לא צריך תשובות ארוכות.

עודד פורר: מה הם אומרים או לא אומרים א ני אשאל אותם.

עודד פורר: אני רוצה לשמוע מה אתם אומרים.

עודד פורר: אתה אומר שהמודל הזה הוא עד סוף שנה זו זאת אומרת עד סוף 2020?

נתנאל אשרי: עד סוף 2021.

עודד פורר: קודם אמרת 'עד סוף השנה הזאת'.

עודד פורר: אז אתה מדבר על מודל תוספות שכר עד סוף 2021, לא עד יוני 2021 כמו שהציג שר האוצר אתמול בוועדת הכספים.

עודד פורר: אנחנו כבר נמצאים - - -

נתנאל אשרי: לצורך העניין, אחת ההצעות האחרונות שנדחתה ולהבנתי הוחזרה כרגע אחורה הייתה עד סוף 2021.

נתנאל אשרי: מה שצריך להבין בתוך העניין הזה - - -

עודד פורר: רגע.

עודד פורר: עד סוף 2021.

עודד פורר: אתה יכול להסביר לנו את המודל של תוספות השכר?

נתנאל אשרי: אני יכול להסביר, אני חושב שזה ייקח לנו כמה דקות ארוכות וטובות.

עודד פורר: יש לך אותן.

עודד פורר: קיבלת את הדקות הארוכות.

נתנאל אשרי: השורה התחתונה היא שהמודל הזה מאפשר לנו גם להגדיל את היצע השירותים החברתיים וגם לתת אלפי שקלים - - -

עודד פורר: זה לא מה ששאלתי.

עודד פורר: יושבת פה עובדת סוציאלית שאני צריך להסביר לה מה תהיה תוספת השכר שלה כתוצאה מההצעה של משרד האוצר.

נתנאל אשרי: אז אתה יכול להגיד לה בצורה מאוד חד משמעית שהתוספת שכר שלה תתחיל ב-400 שקלים לחודש ויתווסף על ה-400 שקלים לחודש - - -

עודד פורר: איך היא תקבל את ה-400 שקלים האלה?

עודד פורר: היא לא צריכה לעשות כלום?

נתנאל אשרי: - - - שנמצאים בדיונים כרגע עם האיגוד.

נתנאל אשרי: כיוון שהדיונים עדיין לא הגיעו לסופם, אני חושב שזה יהיה לא אחראי מצידי לבוא ולתת פרטים מדוייקים.

עודד פורר: התוספת המפליגה הזאת של 400 שקל לחודש שהיא תקבל, מה היא צריכה לעשות בשביל זה?

נתנאל אשרי: שניה, זה הבסיס שממנו אנחנו יוצאים.

נתנאל אשרי: בפועל התוספות שאנחנו מציעים דה-פקטו היו אמורות להיות גדולות יותר, כשמתווספים אליהם גם המענקים שיגיעו בפעימות ולא ברמה חודשית.

עודד פורר: אז אולי תפרט לנו את המודל במקום כל פעם להגיד לי 'זה ככה'?

נתנאל אשרי: המודל אומר בגדול שתהיה תוספת חודשית לאורך השנה הקרובה הזו, ובנוסף עוד מענקים - - -

עודד פורר: כשאתה אומר השנה הקרובה הזאת, אני חייב לדייק אותך כי יש פה - - -

נתנאל אשרי: - - - כרגע ההצעה ששר האוצר הציע לאיגוד, זה מה שהיא אומרת.

עודד פורר: נתנאל, כל פעם כל אחד מכם אומר נתונים אחרים.

עודד פורר: לאורך השנה הזאת אתה מדבר על 2020, אתה מדבר עד יוני 2021 או שאתה מדבר על ה-31 בדצמבר 2021?

עודד פורר: כשאתה אומר 'לאורך השנה הזאת', אנחנו מדברים רק שנהיה מרושתים, עד 31 בדצמבר 2021?

נתנאל אשרי: אני אגיד, אחת ההצעות ששר האוצר הציע לאיגוד היה עד סוף שנת 2021.

נתנאל אשרי: אם כבר נכנסים לפרטים, ביום חמישי האחרון בישיבות המשא ומתן האיגוד היה בכיוון שבו הוא מעדיף ש - - -

עודד פורר: אתה עונה על כל השאלות שאני לא שואל אותך ועל השאלות שאני שואל אותך אתה לא עונה.

עודד פורר: אני מנסה לדייק.

עודד פורר: יש לנו דקות ארוכות, ואני אדחה את הישיבה הבאה, הכל בסדר.

עודד פורר: תסביר לי את המודל.

עודד פורר: מה המודל אומר?

עודד פורר: תהיה תוספת חודשית לכל עובדת סוציאלית, what so ever?

עודד פורר: על העבודה שהיא עושה היום היא מקבלת תוספת?

נתנאל אשרי: המודל הוא הגדלת משרה בשיעור שיביא לתוספת של - - -

עודד פורר: ואם יש עובדת סוציאלית שעובדת 100% משרה, מה יקרה לה?

נתנאל אשרי: היא תקבל תוספת של שעות נוספות שתאפשר לה להגיע ל- - -

עודד פורר: זאת אומרת שהיא צריכה לעבוד עוד.

עאידה תומא סלימאן: כלומר אתם לא משנים בבסיס של השכר שלהן.

עאידה תומא סלימאן: אתם מדברים שהן יעבדו כאילו המצאתם עכשיו את הרעיון של שעות נוספות שמקבלים עליהן כסף?

עאידה תומא סלימאן: כאילו מה?

נתנאל אשרי: חברת הכנסת, אני אסביר.

נתנאל אשרי: המודל שממנו יצאנו, הסיבה שבגללה הגענו להצעה הזאת היא המגבלות והסד שעליו דיברתי קודם.

נתנאל אשרי: אין כרגע אפשרויות לתת תוספות שכר ולכן זו לא תוספת שכר במובנה הקלאסי, זה ניסיון למצוא, ניסיון שהשקענו בו רבות, למצוא פתרונות יצירתיים כדי כן להצליח לתת משהו לעובדות הסוציאליות ברמה המיידית, עד שנגיע - - -

עאידה תומא סלימאן: אתם מבינים שאחת הבעיות העיקריות ברווחה זה העומס האדיר שיש על כל עובד או עובדת סוציאלית שמטפלים בין 300 תיקים ובחלק מהמחלקות מגיע ל-500 תיקים?

עאידה תומא סלימאן: אז מה עכשיו, רוצים להוסיף להן עוד שעות עבודה?

עאידה תומא סלימאן: הם גם יכלו לעשות את זה בעבר.

עאידה תומא סלימאן: מה אתם מחדשים להם?

תהלה פרידמן: יש לי שאלה.

תהלה פרידמן: האוצר כרגע מאוד מאוד עסוק באיך הוא מניע את המשק, איך כולנו מניעים את המשק בזמן הקורונה.

תהלה פרידמן: יש 1,000 תקנים של עובדים סוציאליים שלא מאוישים בגלל המצב של העומס ותנאי השכר.

תהלה פרידמן: זאת אומרת הפתרון של הבעיה של העובדים הסוציאליים ושל כולנו, זה לא רק הבעיה שלהם, זו גם הבעיה שלנו, זה לא רק הוצאה.

תהלה פרידמן: זה ממש להניע את המשק.

תהלה פרידמן: זה 1,000 משרות לא מאוישות.

תהלה פרידמן: זה המון.

עאידה תומא סלימאן: אחרת אנשים מקבלים חל"ת ומקבלים דמי אבטלה.

תהלה פרידמן: אני לא מבינה למה להתייחס לזה רק כהוצאה ולא להתייחס לזה כחלק מהתכנית של ה-6 מיליארד של תמריצים להנעת המשק?

עודד פורר: תודה.

עודד פורר: תשובה נתנאל.

נתנאל אשרי: התשובה היא שבדיוק מה שח"כ פרידמן מציעה, זה מה שאנחנו עושים.

נתנאל אשרי: כלומר האמירה הזאת עד יוני 2021 או עד סוף שנת 2021 שכרגע נמצאת בדין ודברים עם האיגוד, זה בדיוק הדבר הזה.

נתנאל אשרי: ניסיון לבוא ומהמחשבה של לצורך העניין קופסת קורונה, לפתור את הבעיה שעומדת לפתחנו ברמה המיידית.

נתנאל אשרי: יש 500 תקנים לא מאוישים במחלקות, אנחנו מציעים לעשות עם זה עבודה, אני גם בעבודה על זה בלי קשר לכל מה שקורה עכשיו עם השביתה, מול משרד - - -

עודד פורר: איך תגייס לתקן הזה עובדת סוציאלית שלא מוכנה לעבוד בשכר שעתי כל כך נמוך?

נתנאל אשרי: עוד פעם?

עודד פורר: הרי הבסיס הוא שהשכר לשעה נמוך מדי.

עודד פורר: איך תגייס עובדת סוציאלית ותגיד לה 'או.

עודד פורר: קיי, אני עכשיו אתן לך משהו כדי שתבואי בכל זאת' ונצליח לאייש את התקנים.

עודד פורר: הרי למה התקנים האלה לא מאוישים?

עודד פורר: למה אנחנו רואים שבמסגרת העבודה הסוציאלית למעלה מ-40% מבוגרות התואר לעבודה סוציאלית לא רוצות לעבוד במקצוע?

נתנאל אשרי: הסיפור של התקנים הלא מאוישים הוא יותר מורכב ממה שמוצג.

נתנאל אשרי: בישיבות עם משרד הרווחה אנחנו מגלים תמונה טיפה אחרת, בטח מה-1,000 תקנים, מדובר שם על 500, מדובר שם על תקנים שמבחינה אחוזית לא משתנה לרעה מצב האי-איוש ושזמן לאיוש משרה ממוצע עומד על 6-9 חודשים.

נתנאל אשרי: כלומר לא מדובר על משרות שמתייבשות שנים כי אף אחד לא מעוניין לאייש אותן.

נתנאל אשרי: זה ברמה הרוחבית הממוצעת.

נתנאל אשרי: יכול להיות שיש מקרים ספציפיים שבהם יש קושי למצוא גם לאורך זמן.

נתנאל אשרי: זה דבר אחד.

נתנאל אשרי: הדבר השני לגבי העומס בחלוקת התקנים.

נתנאל אשרי: גם כאן, אנחנו בעבודה מול משרד הרווחה.

נתנאל אשרי: תראו, אני לא מכחיש שיש עובדות סוציאליות שעובדות גם בעומס של 300 תיקים.

נתנאל אשרי: האם זה נראה לי סביר?

נתנאל אשרי: התשובה היא לא.

עודד פורר: מה זה 'גם'?

עאידה תומא סלימאן: זה המינימום.

עודד פורר: תמצא לי עובדת סוציאלית שעובדת בעומס של - - - .

נתנאל אשרי: אני אגיד למה אני אומר 'גם'.

עודד פורר: יש כאלה שהן גם ב-400

נתנאל אשרי: אני מבין.

נתנאל אשרי: אז אני אומר, מבחינה מספרית ברמת הממוצע, הסיפור הוא שיש, ובדיוק אתמול בדקתי את הנתון הזה, 94 תיקים בממוצע לעו"ס ברחבי הארץ.

נתנאל אשרי: המשמעות היא שבמקום שיש בו עו"סית עם 300 תיקים במקום אחד, כנגדה יש עו"סית במקום אחר עם 30 ו-26 תיקים.

עודד פורר: איפה מצאתם עובדות סוציאליות עם 30 ו-26 תיקים?

נתנאל אשרי: אני יכול להביא את הנתונים ממשרד הרווחה.

נתנאל אשרי: הם לא מולי כרגע.

עודד פורר: מי במשרד הרווחה נותן את הנתונים האלה?

נתנאל אשרי: הוא יביא את זה.

עודד פורר: אני מבקש, דלית, תהיו בקשר עם נציגת משרד הרווחה, אני רוצה לדעת.

עודד פורר: אני רוצה שרון שביט יעלה כשיש לו את הנתונים איפה יש עובדות סוציאליות שעובדות עם 30 תיקים ו-26 תיקים וכמה כאלה יש.

עודד פורר: אני אנסה אולי בכל זאת להוציא ממך מספר אחד.

עודד פורר: אתה אומר שמוגנות זה עלות של 70 מיליון ₪ עד ה-31 בדצמבר 2021.

עודד פורר: מה עלות תוספות השכר עד סוף דצמבר 2021 בסך הכל?

נתנאל אשרי: אני אגיד שוב, הצעה שאנחנו העמדנו בפני האיגוד היא כרגע עדיין בדיונים, אבל מדובר בעשרות מיליונים.

עודד פורר: כמה?

עודד פורר: 20 או 90?

נתנאל אשרי: אני לא יכול להגיד עד שלא סגרנו.

נתנאל אשרי: ההצעה השתנתה שלוש פעמים מאז יום חמישי האחרון.

עודד פורר: מה ההצעה האחרונה שנמצאת על השולחן מבחינת

עודד פורר: כם שהגשתם לעובדות הסוציאליות?

עודד פורר: אני לא מבקש משהו שלא הגשתם.

עודד פורר: משהו שהגשתם.

עודד פורר: הרי זה לא סוד, אמרתם להם את זה.

עודד פורר: אז תגידו לנו כמה זה עולה בתקציב המדינה.

נתנאל אשרי: זה לא נסגר.

נתנאל אשרי: כרגע אני יכול להגיד שמדובר בעשרות מיליונים בתוספות של אלפי שקלים לעובדת.

עודד פורר: כמה?

עודד פורר: 20 עשרות מיליונים?

עודד פורר: 100 עשרות מיליונים?

נתנאל אשרי: לא.

נתנאל אשרי: עשרות מיליונים.

נתנאל אשרי: לא 20 ולא 30.

נתנאל אשרי: זו הצעה מכובדת, האיגוד ממשיך להתעקש שאנחנו לא - - - בהצעתנו, זה לא נכון.

עודד פורר: אני אגיד לך למה אני שואל.

עודד פורר: מעבר לתקציב המדינה הרגיל והתוספות שמבקשות העובדות הסוציאליות לא נוגעות למשבר הקורונה.

עודד פורר: זה אירוע שהתחיל כבר לפני שנתיים, אירוע שאנחנו מדברים עליו כבר הרבה זמן, על קריסת השירותים החברתיים ועל הצורך לתקצב יותר את נושא העבודה הסוציאלית, תקן אותי אם אני טועה.

עודד פורר: הקורונה פשוט העצימה עכשיו והפכה את האירוע הזה לעוד יותר גדול.

עודד פורר: אתם קיבלתם בתקציב שאושר בכנסת עוד לפני פסח, בתחילת אפריל, סדר גודל של 14.1 מיליארד שקלים תוספות למשרדי הממשלה רק לתקופת הקורונה.

עודד פורר: מתוכם 4.1 מיליארד תוקצב לטובת מענה לאוכלוסיות בסיכון.

עודד פורר: מהנתונים שהוצגו בשבוע שעבר על ידי החשב הכללי בוועדת הכספים, נוצלו מתוך ה-4.1 מיליארד רק 2.1 מיליארד.

עודד פורר: זאת אומרת יש 2 מיליארד שקל לטובת נושא הקורונה שבכלל לא תוקצבו.

נתנאל אשרי: לא בוצעו, לא לא תוקצבו.

עודד פורר: לא בוצעו.

עודד פורר: השאלה היא כזאת, אני שם רגע בצד את התוספות עד סוף 2021 שנובעות מהמשבר בעבודה הסוציאלית שלא נוגעת לקורונה, ושואל אותך מה מתוך ה-2 מיליארד שקל יילך לעובדות הסוציאליות לטובת נושא הקורונה.

עודד פורר: נגיד או.

עודד פורר: קיי, יש את הנושא הרגיל, אנחנו פותרים עכשיו את נושא המוגנות שלא קשור לקורונה, נושא המוגנות הואל א עניין שאתם צריכים לטפל בו רק בגלל הקורונה, המוגנות הייתה על השולחן עוד לפני הקורונה.

עודד פורר: יש את הנושא שאתה אומר 'אני לא יכול לתגבר אתכם בשכר אז אני אפילו לא עושה לכם הסכם שכר, אני מעלה לכם שעות נוספות, עושה לכם איזו קומבינה', זה עולה נניח עוד 50 מיליון שקל, אני שם את כל הדברים האלה בצד, כל זה נוגע שוטף לנושא העבודה הסוציאלית כדי טיפה להרים את המקצוע הזה.

עודד פורר: עכשיו תגיד לי מתוך מענקי הקורונה, מתוך ה-2 מיליארד שקל האלה מה אתם מקצים לטובת, רק לתקופת הקורונה.

עודד פורר: אני אחר כך אשבור את הראש מול איגוד העובדות הסוציאליות.

עודד פורר: מה המענק שאתם נותנים לעובדות הסוציאליות, אפרופו זה שבתקופת הקורונה הן עובדות בעומסים עוד יותר גדולים?

נתנאל אשרי: דבר ראשון חשוב להגיד שהביצוע הוא לא שווה ערך להקצאה.

נתנאל אשרי: כלומר העובדה ש-2 מיליארד ₪ לפי החשב הכללי עוד לא בוצעו, לא אומרת שהם לא הוקצו והחשבוניות לא בדרך.

נתנאל אשרי: זה פעם אחת, נשים בצד.

נתנאל אשרי: דבר שני, הנושא של הקצאות מיוחדות לטיפול במשבר הקורונה בעולם הרווחה נמצא בשיח שוטף כל הזמן בינינו לבין משרד הרווחה, ואם מנכ"ל משרד הרווחה היה פה הוא גם היה מספר את אותו סיפור, שאנחנו עובדים בשיתוף פעולה מעולה מתחילת המשבר.

עודד פורר: אתם מבינים שיש שביתה כרגע?

עודד פורר: לא ביקשנו שיח.

נתנאל אשרי: אני יכול להגיד מספרים.

נתנאל אשרי: מאז מרס אנחנו העברנו למשרד הרווחה - - -

עודד פורר: מה התוספת שקיבלה עובדת סוציאלית בגלל משבר הקורונה?

נתנאל אשרי: שניה.

נתנאל אשרי: מאז מרס אנחנו הזרמנו למשרד הרווחה מאות מיליונים, כדי לסייע בסיטואציה הזאת שנוצרה.

נתנאל אשרי: אם זה במוסדות חוץ ביתיים לאנשים עם מוגבלויות, אם זה בתגבור של שעות סמך למשפחות שצריכות את זה עכשיו כדי לטפל בילדים עם מוגבלויות שנמצאים בקהילה, אם זה בסיוע של מזון והבאת תרופות לבתי קשישים ואם זה בהרחבה של תכניות של אלימות במשפחה או של סיוע לשורדות זנות.

נתנאל אשרי: אנחנו נמצאים בסך הכל עם היד על הדופק מול משרד הרווחה ומול הבקשות שלו בשיתוף פעולה מלא כל הזמן.

נתנאל אשרי: הסיפור הזה של הגל השני וההתמשכות של המשבר לאורך תקופה, הוא סיפור שנמצא כרגע בדיונים בינינו לבין משרד הרווחה, איך בדיוק לתקוף אותו, למשל בנושא הטיפול בעולם האזרחים הוותיקים בישראל.

נתנאל אשרי: אני בטוח לחלוטין שכמו שעבדנו בשיתוף פעולה עם המשרד עד עכשיו בנושאים האלה, אנחנו נדע להמשיך לעבוד, אין שום כוונה לייבש את השירותים החברתיים הנחוצים בשלב הזה, להיפך.

נתנאל אשרי: אנחנו כמו שתגברנו בעבר, אני מאמין שעוד נתגבר בהמשך, גם בעבודה מקצועית.

עודד פורר: תודה נתנאל.

עודד פורר: רון שביט ממשרד העבודה והרווחה בבקשה.

רון שביט: שלום.

רון שביט: אני רק רוצה לדייק קצת בנתונים.

רון שביט: הנתון שעליו נתנאל דיבר הוא אכן ואני אגיד לכם מאיפה הוא בא, זה לא משנה מאיזו רשות מספר התיקים הנמוך או מספר התיקים הגבוה.

רון שביט: מה שבעצם עשינו זה לקחנו את מספר התיקים הכולל לחלק למספר התקנים.

רון שביט: מספר העובדים בפועל.

רון שביט: אני רוצה לדייק בנתונים כי נתנאל דיבר על ממוצע של 94 תיקים לעובד, אבל אנחנו עשינו מיפוי נוסף.

רון שביט: בעצם הורדנו את כל תקני הניהול, כי תקני הניהול במחלקות לא מטפלים באופן ישיר ולכן הממוצע הנכון כרגע לרגע זה הוא 149 תיקים בממוצע.

רון שביט: אבל אני רוצה להדגיש, כשאנחנו אומרים 149 תיקים בממוצע, מבחינת נפשות מטופלות זה ממוצע של 405.

רון שביט: כי בתוך תיק יכול להיות קשיש שהוא נפש אחת ויכולים להיות בני זוג עם שמונה ילדים.

רון שביט: בממוצע, זה 405 נפשות לטיפול.

רון שביט: זה הנתון שהוא בעצם הנתון הממוצע, יש כאלה שיותר, יש כאלה שפחות.

רון שביט: זה הנתון הממוצע, כלומר 149 תיקים בממוצע, 405 נפשות בממוצע.

עודד פורר: תודה.

עודד פורר: ענבל בבקשה.

ענבל חרמוני: קודם כל אני רוצה להגיד משהו כללי.

ענבל חרמוני: הנטייה הזאת של משרד האוצר וגם נוי וגם נתנאל, אין לי שום דבר נגדם, אבל הם חבר'ה צעירים, שולחים את הדרג הכי נמוך שאני נאלצת להשתלח דווקא בו כי זה מה ששולחים לתוך הטרף הזה, וזה פשוט לא יאומן ששולחים, גם מאגף תקציבים וגם מהממונה על השכר את הדרגים הנמוכים ביותר, כי לאחרים אין אומץ לבוא.

ענבל חרמוני: אני לא מבינה את זה.

ענבל חרמוני: אפילו כעובדת סוציאלית וכמנהלת ההתנהלות הזו חורה לי, אבל אם אין ברירה, אני אכנס בהם כי הם אלה שנמצאים.

ענבל חרמוני: אז אני רוצה להגיד שזה יופי שבכלל רון עלה, ועם הנתונים שהוא אמר.

ענבל חרמוני: מעבר לזה צריך להוריד גם תקנים של עבודה קהילתית שאין להם תיקים, צריך להוריד עוד הרבה תקנים של כל מיני תכניות ייחודיות ששם כמו למשל, החזרה לשוק התעסוקה וכדומה.

ענבל חרמוני: כלומר כל החישוב הזה לא נכון.

ענבל חרמוני: זה לגבי התקנים.

ענבל חרמוני: מעבר לזה, כשאנחנו אומרים 1,000 משרות ולאגף תקציבים מאוד נוח להתעלם מזה, אמרתי להם כבר מיליון פעם, יש עוד תפקידים חוץ מברשויות.

ענבל חרמוני: גם במשרד הרווחה יש תפקידים לא מאוישים, גם במשרד הבריאות יש תפקידים לא מאוישים, גם בסל שיקום המופרט יש תפקידים לא מאוישים, והסיבה היא תמיד אותה סיבה, העומס, השכר הנמוך והמבזה והאלימות.

ענבל חרמוני: דבר וסף, אני רוצה לשאול אותך ואת חברי הוועדה, מה אמור לקרות בינואר 2022?

ענבל חרמוני: אז זה כן בסדר שעובדת תקבל פטיש בראש.

ענבל חרמוני: אני אמורה להסכים לזה שמלטפים לי את הראש ואומרים לי שיהיה בסדר?

ענבל חרמוני: אני הייתי בסיטואציה הזאת ב-17 בדצמבר 2018.

ענבל חרמוני: הבטיחו לי שני שרים, חיים כץ ומשה כחלון, שיהיה בסדר, ושנכנסים איתנו לדיונים, ואתם יודעים מה קרה?

ענבל חרמוני: הממשלה התפרקה אחרי שבועיים.

ענבל חרמוני: אתם יודעים מה עוד קרה?

ענבל חרמוני: היו שלוש מערכות בחירות.

ענבל חרמוני: ואתם יודעים מה קרה?

ענבל חרמוני: הגענו למצב שאנחנו נמצאים בו עכשיו.

ענבל חרמוני: העובדות לא חוזרות לעבודה עד שאין לנו פתרון קבע.

ענבל חרמוני: הוא לא צריך להתחיל ממחר בבוקר אבל אני צריכה לדעת וזה צריך להיות כתוב וחתום מתי הוא מתחיל.

ענבל חרמוני: זאת לא בקשה מוגזמת ועם כל הכבוד שר האוצר אמר לי לגלות מנהיגות, אז אני מבקשת כרגע ממשרד האוצר לגלות מנהיגות.

ענבל חרמוני: הם חוששים מהשלכות רוחב, תתמודדו עם השלכות רוחב.

ענבל חרמוני: זאת מנהיגות.

ענבל חרמוני: תשקיעו איפה שצריך כי אתם יודעים שצריך, כי אתם יודעים שאנחנו כבר ב-2011 שמנו רפורמה על השולחן, ואז לא הייתה קורונה, והתהפכו על האיגוד דאז.

ענבל חרמוני: אז קודם כל בואו נדייק בנתונים של העומסים, וישבה פה עובדת וסיפרה לכם שכדי לא לתת לה כסף אמרו לה לא לענות לטלפון כי ברור שזה מבטל אוטומטית את האונס שהנערה עברה.

ענבל חרמוני: ואני רוצה להגיד שאי אפשר לחשוב, אלפי שקלים, אני אגיד לכם מה זה אלפי שקלים.

ענבל חרמוני: אלפי שקלים זה 400 שקל בחודש תמורת התחייבות לעבוד יותר, זה אלפי השקלים, ועוד שני מענקים בשתי פעימות של 1,800 שקל כל אחד.

ענבל חרמוני: אז סליחה שאני אומרת, אבל בואו חבר'ה, זה לא משקם את השירותים החברתיים בישראל.

ענבל חרמוני: אני רוצה להזכיר בפעם המיליון, אני מדברת הרבה על המחלקות של השירותים החברתיים, יש שירותים סוציאליים בעוד המון מקומות והבעיה זהה בכל המקומות, זה אומר שגם משרד הבריאות צריך להכנס לתמונה באיזה שהוא שלב וגם משרד החינוך, כי שם זה המסות הגדולות אחרי הרווחה והרשויות המקומיות.

ענבל חרמוני: אנחנו לא הסכמנו ל-70 מיליון.

ענבל חרמוני: אמרתי להם 'אחלה 70 מיליון אבל זה צריך להיות כל שנה כי אנחנו לא נפטר את השומרים', ומשרד האוצר לא רואים בשומרים האלה בטח כבני אדם, אז זה בסדר אולי לפטר אותם.

ענבל חרמוני: אבל אנחנו לא נשלח את כל ה - - - זה בזבוז כספי ציבור להשקיע עכשיו 70 מיליון ובינואר 2022, עד שנבנה את זה תיגמר השנה.

ענבל חרמוני: זה לוקח זמן להרים מערך כזה.

ענבל חרמוני: בכל הרשויות.

ענבל חרמוני: בכל הזה, זה כאילו מה, להסכים שנפרק את זה ביולי או ב - - - אני לא מבינה את החשיבה הזאת - - -

עודד פורר: תודה.

עודד פורר: ח"כ עאידה תומא סלימאן.

עאידה תומא סלימאן: תודה כבוד היו"ר.

עאידה תומא סלימאן: אם תרשה לי אני חייבת גם לחזק את ידי ענבל ואת כל העובדים והעובדות הסוציאליות שמנהלים את המאבק הזה בשם כולנו למען כולנו.

עאידה תומא סלימאן: הם לא מנהלים רק את המאבק, יש ניסיון באוצר לשרטט תדמית כאילו העובדות הסוציאליות בוגדות בתפקיד העיקרי שלהן שעכשיו בזמן חירום ובזמן של מגפה הם יוצאים להלחם על המשכורת שלהם.

עאידה תומא סלימאן: הם לא עושים את זה, הם נלחמים על התשתית הרווחתית למען כולנו.

עאידה תומא סלימאן: אי אפשר להבין איך תוך יום אחד, וטוב שעשו את זה, יום אחד של שביתה של אחיות הם הגיעו איתם להסכם והוסיפו תקנים מיידית, שעולים המון כסף לתקציב המדינה ואני שמחה שדווקא במערכה אחת לפחות האוצר קיבל מספיק שכל לעשות את זה.

עאידה תומא סלימאן: אבל איך יכול להיות שעובדות סוציאליות שמטפלות באנשים, אולי לא כמו אחיות, אי אפשר לראות מיד מישהו שנפטר בגלל שלא טיפלו בו.

עאידה תומא סלימאן: בעבודה סוציאלית אדם ממשיך לחיות, אבל הוא מסתובב בינינו כמו מת כי לא טיפלו בו ולא נתנו לו מענה, אז אפשר לדחות את העובדות הסוציאליות.

עאידה תומא סלימאן: השיקום היחידי שמאפשר ניצול של 1,000 תקנים שקיימים אבל לא מאוישים, זה בלהעלות את תדמית המקצוע הזה ולשלם לעובדים ולעובדות הסוציאליות.

עאידה תומא סלימאן: אני מכירה עובדות סוציאליות שזנחו את המקצוע והלכו לעבוד בכל מיני עבודות כדי להכניס יותר כסף למשפחה.

עאידה תומא סלימאן: אני חושבת, שם השקיעו 2,000 תקנים, אנחנו רוצים למלא את ה-1,000 תקנים החסרים, תשקיעו בתוספת שכר.

עאידה תומא סלימאן: זה לא מתקבל על הדעת.

עודד פורר: תודה.

עודד פורר: עמיר קשי מנהל רווחה בעירית נס ציונה.

עודד פורר: אנחנו מתכנסים לקראת סוף הדיון כי זה דיון מעקב.

עודד פורר: בבקשה.

עמיר קשי: תודה.

עמיר קשי: שלום לכולם.

עמיר קשי: אני מנהל אגף הרווחה והשירותים החברתיים בנס ציונה.

עמיר קשי: עובד סוציאלי מזה 16 שנה.

עמיר קשי: אני גאה בהיותי עובד סוציאלי אבל אני ממש ממש מתבייש להיות כיום אזרח במדינת ישראל.

עמיר קשי: התביישתי לשמוע את הנתונים המעוותים שנתנאל הציג בשם מדינת ישראל, בשם משרד האוצר.

עמיר קשי: מדינת ישראל שולחת אותי לחזית החברתית, להילחם.

עמיר קשי: על מי אני נלחם?

עמיר קשי: על אנשים, על נשים שזוכות לאלימות, על קשישים בודדים, על חולי נפש שזרוקים ברחובות, על נשים במעגל הזנות, פשוט בושה.

עמיר קשי: מבקשים מאתנו להכנס מתחת לאלונקה ללא כלים, ללא סיוע, ללא שום דבר.

עמיר קשי: בנס ציונה אני סוציו אקונומי 8, שלא לדבר על ישובים בסוציו אקונומי נמוך יותר, יש לי 1.8 תקן לעו"ס צרכים מיוחדים, כל אחת מהעובדות יש לה 180 תיקים.

עמיר קשי: אנחנו לא מצליחים לגייס, כבר מכרז רביעי אני יוצא לעו"ס למשפחה, לא מגיעים לשירותים החברתיים, אין עם מי לעבוד.

עמיר קשי: אני לא יודע מאיפה הבאת את הנתון הזה שרק 400 תקנים חסרים, פה בנס ציונה חסרים יותר תקנים, עו"ס קשישים אצלי 240 בתי אב.

עמיר קשי: זאת אומרת קשישים יש לה יותר לבד.

עמיר קשי: איזה שירות אנחנו נותנים?

עמיר קשי: אתה לא רוצה לייבש את שירותי הרווחה?

עמיר קשי: אתם מייבשים את שירותי הרווחה.

עמיר קשי: התייבשנו.

עמיר קשי: אין לנו עם מה לעבוד, אין עובדים, הדור הצעיר לא מגיע למחלקות לשירותים החברתיים, הם לא רוצים לעבוד, לא בשכר הזה, לא במעמסות האלה, ואני לא ישן בלילה.

עמיר קשי: יש לי מטופלת שהיא אישה מוכה, שבעלה אמור להשתחרר בימים הקרובים מהכלא, ואני לא יכול לשים אותה במקלט.

עמיר קשי: אז אני לא ישן טוב בלילה, ולמה אתה נתנאל ישן טוב בלילה?

עמיר קשי: אני לא מצליח להבין למה לא מדברים איתנו, למה לא מדברים עם העובדים הסוציאליים ומגיעים איתם להסכם.

עמיר קשי: האחיות היו בשביתה יום אחד, אז הנה, מחר הסבתא של אנשי האוצר תהיה במיון אז הם צריכים אחות שתטפל בה אז נותנים לה עזרה.

עמיר קשי: אבל כל האנשים השקופים האחרים לא מגיעים להם שירות?

עמיר קשי: השירות שאנחנו נותנים הוא שירות גרוע, השמיכה כבר נקרעה.

עמיר קשי: יש לי משפחה עם בחור בן 20 על הספקטרום, סובל מאוטיזם שמחכה להשמה באחד ההוסטלים הקשים ואי אפשר לשים אותו והבית שם מתפרק.

עמיר קשי: ההורים זועקים לעזרה.

עמיר קשי: הוא מטריד מינית את אחותו הקטנה ואי אפשר לעזור.

עמיר קשי: אני לא מבין את זה.

עודד פורר: תודה עמיר.

עודד פורר: אני רוצה לשמוע את תגובת האוצר למקרה הזה.

עודד פורר: תודה.

עודד פורר: נתנאל, בוא תספר לנו איך אתה ישן בלילה.

נתנאל אשרי: בוא נתייחס קודם לטענה הזאת שמעלה עמיר וגם לדברים אחרים ששמענו בדברים של ענבל קודם, אם זה בהערת אגב או בכל סוג אחר של הערה שאנחנו חושבים שהעובדים הם לא בני אדם או לא אנשים, ההודעות של האיגוד לתקשורת שאנחנו מתנהגים בצורה לא אנושית או שוביניסטית וכולי.

נתנאל אשרי: אנחנו יודעים שזה נעשה בון טון לדבר עלינו בצורה כזאת או לטעון שההסכם עם האחיות נסגר כי יש לנו סבתא שצריכה את הטיפול מהאחיות ולא צריכה טיפול מהעובדות הסוציאליות.

נתנאל אשרי: לאמירות האלה לדעתי אין מקום, בטח לא בוועדת הכנסת.

עאידה תומא סלימאן: עכשיו אתה אומר לנו מה להגיד ומה לא להגיד?

נתנאל אשרי: הנחות מוצא האלה ביחס למוטיבציה שלנו מחלחלות למשא ומתן ומקשות על ההתקדמות, חד משמעית, פשוטו כמשמעו.

נתנאל אשרי: זה פעם אחת.

נתנאל אשרי: לגבי הדבר השני, תראו, בסוף הנתונים שמשרד הרווחה מזין אותנו בהם שגם רון חזר עליהם פה, הם הנתונים המנהליים כמו שהם מתקבלים מהדיווח של הרשויות המקומיות ומהם אנחנו למדים על המצב בשטח.

נתנאל אשרי: האם זה אומר - - -

עודד פורר: גם הנתונים שאתה הצגת והנתונים שהציג משרד עבודה והרווחה הנתונים, הממוצע שדיברת עליו שונה מהממוצע שהוא דיבר עליו ואני חייב לומר לך, אני מכיר סיפור מפורסם על פיל שטבע בבריכה בעומק 20 סמ' ממוצע.

עודד פורר: יכול לקרות.

עודד פורר: נכון?

עודד פורר: יכול לטבוע פיל בבריכה שעומק הממוצע בה הוא 20 סמ'.

נתנאל אשרי: אני אגיד מה שאמרתי גם קודם על הממוצע.

נתנאל אשרי: גם קודם כשדיברתי על המספרים הממוצעים אמרתי שהעובדה שהממוצע יותר נמוך ממקרה הקיצון שאנחנו מכירים מעידה על זה שבין היתר יש צורך לעשות עבודה פנימית על אופן החלוקה של התקנים, על אופן ההקצאה של התקנים.

נתנאל אשרי: תנו לי לגלות לכם סוד, אנחנו עושים את זה ביחד עם משרד הרווחה בלי דחיפה מהאיגוד, כי אנחנו מבינים שיש פה בעיה באופן ההקצאה, אבל זה בעבודה.

נתנאל אשרי: וכמו כל הדברים האחרים בעבודה גם - - -

עודד פורר: כמה זמן זה בעבודה?

נתנאל אשרי: - - - בעבודה על אופן הקצאת התקנים כדי שהוא יהיה יותר מתאים ויצור לפחות איזה שהוא סטנדרט - - -

עודד פורר: כמה זמן זה בעבודה?

נתנאל אשרי: זה מספר חודשים ואנחנו מקוים שזה יבוא לידי ביטוי בתקציב הקרוב.

נתנאל אשרי: מקווים.

עודד פורר: שמתי הוא יגיע?

נתנאל אשרי: זו לא שאלה אליי.

עודד פורר: טוב.

עודד פורר: אני רוצה לסכם את הדיון.

עודד פורר: אני חושב שמדינת ישראל צריכה להתבייש שראשיה מסרבים לקבוע סדרי עדיפויות ולטפל בנושא שאולי נוח לטאטא אותו מתחת לשולחן, אבל סיר הלחץ הזה בהחלט מתפוצץ.

עודד פורר: והמחיר שתשלם החברה הישראלית על חוסר ההתייחסות הראוי לשביתת העובדות הסוציאליות יהיה חמור פי כמה ממה שהולכים לשלם או שצריכים לשלם עכשיו כדי לסיים את השביתה הזאת.

עודד פורר: השביתה הזאת צריכה להסתיים היום, לא מחר ולא בעוד שבוע ולא בעוד כמה ימים.

עודד פורר: היום.

עודד פורר: לא יכול להיות שראשי המדינה, ששר הרווחה והשירותים החברתיים וששר האוצר יכולים לישון בלילה כשהם יודעים שיש משפחות שאין להן לא יום ולא לילה, בגלל האירועים האלה.

עודד פורר: גם כשאין שביתת עובדות סוציאליות, כי אין מספיק, כי עובדת סוציאלית שצריכה לטפל ב-400 תיקים או ב-400 נפשות לא מגיעה לא לזה ולא לזה בסוף.

עודד פורר: וגם מתוך התיקים האלה הנושאים לא מטופלים.

עודד פורר: ואלה שמטופלים ודאי גם לא מטופלים כראוי, לא כי היא לא רוצה, כי היא לא יכולה.

עודד פורר: מה לעשות.

עודד פורר: בסוף השמיכה הזאת כמו שאתם תמיד אומרים היא קצרה, ואני מקבל את מה שאמר פה מנהל אגף הרווחה בעירית נס ציונה, אתם קרעתם את השמיכה הזאת.

עודד פורר: היא פשוט לא קיימת.

עודד פורר: הפתרון שמביא משרד האוצר כדי לסיים את שביתת העובדים והעובדות הסוציאליים בזה שהם יעבדו יותר שעות מזכיר לי את האמירה המפורסמת 'אם אין לחם תאכלו עוגות', של מארי אנטואנט.

עודד פורר: וזה בערך ממחיש את הניתוק בין מה שקורה במשרדים שלכם פה בירושלים לבין מה שקורה בשטח למטה.

עודד פורר: אנחנו לא נקבל את המדיניות של לטאטא את הבעיות האלה מתחת לשולחן.

עודד פורר: לא יכול להיות שמתוך 4.1 מיליארד שקל שתוקצבו לטובת הקורונה רק 50% בוצע, אני מדבר על אוכלוסיות בסיכון, ושום דבר מזה לא הלך – בלי קשר לפתרון הקבוע שאתם צריכים למצוא לעובדות הסוציאליות עכשיו, בכלל בלי משא ומתן עם העובדות הסוציאליות היו צריכים לבוא עכשיו ולהגיד 'הנה, יש פה מענק קורונה שאנחנו נותנים למקצוע הזה כדי שהן יעבדו מסביב לשעון', כי הן צריכות לעבוד מסביב לשעון, ותאמין לי, גם כשאין להן משרה הן עובדות מסביב לשעון.

עודד פורר: המחויבות שלהן לעבודה הרבה מעבר, למי שנמצא במקצוע הזה, היא הרבה מעבר לכל מקום אחר כי אף אחד לא נמצא במקצוע העבודה הסוציאלית בגלל השכר הנאה שבצידו.

עודד פורר: מי שעוד נמצא שם, עוד עושה את זה מאותה תחושת שליחות.

עודד פורר: אבל עם השליחות הזאת הוא לא יכול ללכת למכולת.

עודד פורר: אני קורא לשר הרווחה ושר האוצר לקחת אחריות ולגלות מנהיגות ולהודיע שהמשבר הזה מסתיים היום.

עודד פורר: שבו, תיכנסו לחדר ותגמרו את האירוע הזה היום.

עודד פורר: אי אפשר למתוח את זה יותר, אי אפשר למרוח את זה יותר.

עודד פורר: תתחילו להוריד דברים מהשולחן.

עודד פורר: קבלו החלטות ותלכו קדימה.

עודד פורר: נושא המוגנות לא יכול להיות נושא אד-הוק, המוגנות, יודעים שזה יעלה, ברור שזה יעלה גם הלאה, שמים את זה, שיביא שר האוצר החלטת ממשלה לממשלה ויודיע שמרגע זה ואילך יש תקציב למוגנות.

עודד פורר: אז היום זה 70 מיליון שקל לשנה הזו וזה יעלה אחר כך כמה שזה יעלה.

עודד פורר: לא יכולים להפקיר את העובדות והעובדים.

עודד פורר: אני קורא גם לאיגוד העובדות הסוציאליות לחזור לשולחן המשא ומתן יחד עם משרד האוצר, שאני לא יודע למה קיים נתק כזה.

עודד פורר: אתם צריכים לשבת בחדר מסביב לשעון ולא לצאת ממנו ולמצוא פתרון.

עודד פורר: שאף אחד לא יחשוב שאין תקציב לטובת העניין הזה, כסף יש.

עודד פורר: הנה, אני נותן לכם את המקור התקציבי, אתם מהתקציבים שאישרנו בוועדת הכספים לטובת הקורונה, ניצלתם אולי 50% בכלל.

עודד פורר: לא רק ה-4.1 מיליארד שקל האלה, הרבה מעבר לזה.

עודד פורר: ככל שזה לא יעבוד, אני חושב שההצעה של איגוד העובדות הסוציאליות הוגנת לחלוטין, לפנות לבוררות.

עודד פורר: תגמרו את העניין הזה בבוררות תוך שלושה ימים.

עודד פורר: אי אפשר למתוח את זה יותר.

עודד פורר: אם לא מגיעים להסכמות – בוררות.

עודד פורר: גם משרד האוצר, אני מבין אתכם גם.

עודד פורר: כמה אתם רוצים להתעסק בנושא הזה?

עודד פורר: תורידו אותו מסדר היום.

עודד פורר: תורידו אותו.

עודד פורר: אני מבקש עדכון מהאוצר ומאיגוד העובדות הסוציאליות מחר, האם היו התפתחויות ולקבוע דיון, שוב, בשבוע הבא.

עודד פורר: אנחנו ניפגש כאן כל שבוע על העובדות הסוציאליות, עד שיסתיים האירוע הזה.

עודד פורר: בשבוע הבא יתקיים דיון מעקב נוסף.

עודד פורר: תודה.